Франсоа Жакоб
Франсоа̀ Жако̀б () е френски микробиолог и генетик и нобелов лауреат за физиология за 1965 г.

Биография 
Роден е на 17 юни 1920 година в Нанси, Франция. След завършване на колеж в Париж, постъпва в Сорбоната в медицинския факултет. Обучението му е прекъснато от Втората световна война, като през юни 1940 се присъединява към френските въоръжени сили базирани в Лондон. След това е изпратен като военен лекар във Втора бронетанкова дивизия, разпределена в Африка. През август 1944 е сериозно ранен и седем месеца прекарва в болница. След възстановяването си е награден с Кръст на Освобождението, един от най-високите военни отличия на Франция.

След войната завършва образованието си и през 1947 получава диплома за лекар. От 1950 е асистент на Андре Лвоф в Пастьоровия институт. Там двамата провеждат изследвания върху лизогенията (форма на симбиоза между бактерии и бактериофаги), която става предмет на докторската му дисертация (1954).

Следващото десетилетие Жакоб посвещава на изучаването на клетъчната генетика на бактериите. В края на 1950-те години съвместно с Жак Моно откриват информационната РНК и установяват, че ДНК съдържа три вида гени – структурни, регулаторни и операторни. Откритието им, че бактериофагите съдържат структурни и регулаторни гени, помага да се обясни механизма на лизогенията и се превръща в основа на вирусната теория на туморообразуването. За тези приноси Жакоб и колегите му Лвоф и Моно са удостоени през 1965 г. с Нобелова награда. При награждаването им Свен Гард от Каролинския университет подчертава, че тъкмо техните открития са направили възможно да се разбере механизма, по който генетичната информация се превръща в химичната активност.

Умира на 19 април 2013 година в Париж на 92-годишна възраст.

Признание 
 1962 – Награда „Шарл-Леополд Майера“ (Gran Prix Charles-Leopold Mayer) на Френската академия на науките;
 1962 – Чуждестранен член на Датската Кралска академия за изкуства и науки;
 1964 – Чуждестранен член на Американската академия за изкуства и науки;
 1965 – Нобелова награда за физиология или медицина;
 1969 – Чуждестранен член на Националната Академия на науките на САЩ и на Американското дружество на философите;
 Почетен доктор на множество университети.

Библиография 
 1954: Les Bactéries lysogènes et la Notion de provirus, éditions Masson.
 1961:  Sexuality and the genetics of bacteria, avec Élie Wollman, Academic Press
 1970: La Logique du vivant, une histoire de l’hérédité, éditions Gallimard.
 1979: L'évolution sans projet dans Le Darwinisme aujourd'hui, collection Points – Sciences, éditions du Seuil
 1981: Le Jeu des possibles, essai sur la diversité du vivant, éditions Fayard
 1987: La Statue intérieure, éditions Odile Jacob, автобиография
 1997: La Souris, la Mouche et l’Homme, éditions Odile Jacob.

Бележки

Източници 
 „Нобелови лауреати“. Еднотомна енциклопедия, БАН, Фондация „Отворено общество“, София, 1994, ISBN 954-8104-03-2, ISBN 954-520-030-8

Външни препратки 
 Биография на Франсоа Жакоб, Nobelprize.org
 

Френски микробиолози
Френски генетици
Парижки университет
Преподаватели в Колеж дьо Франс
Чуждестранни членове на Британското кралско научно дружество
Членове на Националната академия на науките на САЩ
Членове на Френската академия
Членове на Унгарската академия на науките
Носители на Нобелова награда за физиология или медицина
Френски нобелови лауреати
Доктор хонорис кауза
Орден на Почетния легион
Френски атеисти
Евреи във Франция
Хора от Гранд Ест
Починали в Париж